Unge hippiar nær Woodstockfestivalen i august 1969.
Ein **hippie** (eller **hippy**) er eit medlem av ein liberal motkultur, opphavleg ei ungdomsrørsle som byrja i USA og Storbritannia midt i 1960-åra og spreidde seg til land verda over. Ordet *hippie* kjem frå *hipster*, og vart først nytta til å skildre beatniks som hadde flytta til Greenwich Village i New York City og Haight-Ashbury-området i San Francisco. Omgrepet *hippie* vart først popularisert i San Francisco av Herb Caen, som var journalist for *San Francisco Chronicle*. Opphavet til omgrepa *hip* eller *hep* er meir uvisse, men begge vart ein del av afroamerikansk slang i 1940-åra og tydde «sofistikert», «moteriktig» eller «moderne». Beat-poetane byrja å bruke omgrepet hip og tidlege hippiar tok over språket og motkulturverdiane til Beat-generasjonen. Hippiar skapte sine eigne samfunn, lytta til psykedelisk musikk, omfamna den seksuelle revolusjonen og brukte dop som cannabis, LSD, peyote og fleinsopp for å endre medvitstilstanden sin. 

I januar 1967 populariserte Human Be-In i Golden Gate Park i San Francisco hippie-kulturen og det førte til Summer of Love på Vestkysten i USA og Woodstockfestivalen i 1969 på Austkysten. Hippiar i Mexico, som vart kalla *jipitecas*, skipa *La Onda* og samla seg i Avándaro, medan nomadiske campingbileigarar på New Zealand parktiserte ein alternativ levestil og fremja berekraftig energi i Nambassa. I Storbritannia i 1970 samla mange seg på den enorme Isle of Wight-festivalen med eit publikum på kring 400 000. I seinare år oppstod mobile «fredskonvoiar» av New Age-reisande som reiste rundt om sommaren til gratisfestivalar ved Stonehenge og andre stader. I Australia samla hippiane seg i Nimbin i 1973 for Aquarius-festivalen og den årlege cannabilslovreformen eller MardiGrass. *Piedra Roja*-festivalen var ein stor hippiefestival i Chile i 1970.

Hippiemotar og verdiar hadde ein stor effekt på kulturen, og påverka populærmusikken, fjernsyn, film, litteratur og kunst. Sidan 1960-åra har mange sider ved hippiekulturen glidd inn i storsamfunnet. Det religiøse og kulturelle mangfaldet som hippiane forfekta har blitt vidt akseptert og spirituelle konsept har nådd ut til mange folk.

Kjelder
-------

* *Denne artikkelen bygger på «Hippie» frå Wikipedia på engelsk, den 23. september 2016.*
	+ *Wikipedia på engelsk oppgav desse kjeldene:*

1. ↑  Sheidlower, Jesse (8. desember 2004), *Crying Wolof: Does the word hip really hail from a West African language?*, *Slate Magazine*, henta 23. september 2016
2. ↑  «Online Etymology Dictionary». Etymonline.com. Henta 23. september 2016.
3. ↑  «Hep - Definition and More from the Free Merriam-Webster Dictionary». Merriam-webster.com. 31. august 2012. Henta 23. september 2016.
4. ↑  "The attendance at the third Pop Festival at...Isle of Wight, England on 30 Aug 1970 was claimed by its promoters, Fiery Creations, to be 400,000." *The Guinness book of Records - 1987*, (p91), Editor Russell, Alan. Guinness Books, 1986 ISBN 0851124399
5. ↑  Purcell, Fernando; Alfredo Riquelme (2009). *Ampliando miradas: Chile y su historia en un tiempo global*. RIL Editores. s. 21. ISBN 956-284-701-2.

Bakgrunnsstoff
--------------

 Commons har multimedium som gjeld: **Hippie**

Wikifrasar Wikifrasar har ei sitatsamling som gjeld: **Hippie**

|  |  |
| --- | --- |
| Autoritetsdata | 
* WorldCat
* GND
* LCCN
* BNF
* BNF (data)
* NKC
* NDL

 |